CELEX: 32021D1839
Language: hr
Date: 2021-10-15 00:00:00
Title: Provedbena odluka Komisije (EU) 2021/1839 оd 15. listopada 2021. o odgodi isteka odobrenja kreozota za uporabu u biocidnim proizvodima vrste proizvoda 8 (Tekst značajan za EGP)

20.10.2021   
               
               
                  HR
               
               
                  Službeni list Europske unije
               
               
                  L 372/27
               
            
         PROVEDBENA ODLUKA KOMISIJE (EU) 2021/1839
         оd 15. listopada 2021.
         o odgodi isteka odobrenja kreozota za uporabu u biocidnim proizvodima vrste proizvoda 8
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 14. stavak 5,
         nakon savjetovanja sa Stalnim odborom za biocidne proizvode,
         budući da:
         
                     (1)
                  
                  
                     Aktivna tvar kreozot uvrštena je u Prilog I. Direktivi 98/8/EZ Europskog parlamenta i Vijeća (2) za uporabu u biocidnim proizvodima vrste proizvoda 8 te se stoga prema članku 86. Uredbe (EU) br. 528/2012 smatra odobrenom na temelju te uredbe, podložno specifikacijama i uvjetima iz Priloga I. toj direktivi.
                  
               
                     (2)
                  
                  
                     Dana 27. listopada 2016. podnesen je zahtjev za obnovu odobrenja kreozota za uporabu u biocidnim proizvodima vrste 8 u skladu s člankom 13. stavkom 1. Uredbe (EU) br. 528/2012.
                  
               
                     (3)
                  
                  
                     Dana 16. rujna 2019. prijašnje nadležno ocjenjivačko tijelo Ujedinjene Kraljevine dostavilo je Europskoj agenciji za kemikalije („Agencija”) preporuku o obnovi. Nadležno tijelo Poljske preuzelo je 30. siječnja 2020. ulogu ocjenjivačkog tijela nadležnog za procjenu zahtjeva.
                  
               
                     (4)
                  
                  
                     Budući da mišljenje Agencije o produljenju odobrenja aktivne tvari još nije bilo dostupno u srpnju 2020., datum isteka odobrenja kreozota odgođen je Provedbenom odlukom Komisije (EU) 2020/1038 (3) do 31. listopada 2021. kako bi se osiguralo dovoljno vremena za dovršetak ispitivanja zahtjeva.
                  
               
                     (5)
                  
                  
                     U skladu s člankom 14. stavkom 3. Uredbe (EU) br. 528/2012 Agencija je 4. prosinca 2020. donijela mišljenje (4) uzimajući u obzir zaključke nadležnog ocjenjivačkog tijela.
                  
               
                     (6)
                  
                  
                     Kreozot je razvrstan kao karcinogena tvar kategorije 1B u skladu s Uredbom (EZ) br. 1272/2008 Europskog parlamenta i Vijeća (5) i ispunjava kriterije da bude definiran kao postojana, bioakumulativna i otrovna tvar i vrlo postojana i vrlo bioakumulativna tvar u skladu s Prilogom XIII. Uredbi (EZ) br. 1907/2006 Europskog parlamenta i Vijeća (6) te stoga ispunjava kriterije za isključivanje utvrđene u članku 5. stavku 1. točkama (a) i (e) Uredbe (EU) br. 528/2012. Iako je ispitivanje kojim se nastoji utvrditi je li ispunjen barem jedan od uvjeta iz članka 5. stavka 2. prvog podstavka Uredbe (EU) br. 528/2012 i može li se stoga odobrenje kreozota produljiti već započelo, ono se neće moći dovršiti prije isteka trenutačnog odobrenja.
                  
               
                     (7)
                  
                  
                     Nadalje, kreozot, njegovi spojevi i drvo koje je njima tretirano podliježu ograničenjima iz Priloga XVII. Uredbi (EZ) br. 1907/2006. Prema Provedbenoj odluci Komisije (EU) 2019/961 (7) Francuska Agenciji mora dostaviti dosje u skladu s Prilogom XV. Uredbi (EZ) br. 1907/2006 kojim pokreće postupak uvođenja ograničenja na razini Unije u skladu s člancima od 69. do 73. te uredbe. Potrebno je dodatno ispitivanje kako bi se osigurala dosljednost između ocjene obnove odobrenja kreozota kao aktivne tvari na temelju Uredbe (EU) br. 528/2012 i postupka uvođenja ograničenja na razini Unije na temelju Uredbe (EZ) br. 1907/2006, te kako bi se osigurala djelotvorna kontrola kreozota i drva koje je njime tretirano.
                  
               
                     (8)
                  
                  
                     Iz razloga koji su izvan kontrole podnositelja zahtjeva odobrenje kreozota za uporabu u biocidnim proizvodima vrste 8 vjerojatno će isteći prije donošenja odluke o njegovoj obnovi. Stoga je potrebno dodatno odgoditi datum isteka odobrenja kreozota za razdoblje koje je dostatno za ispitivanje zahtjeva.
                  
               
                     (9)
                  
                  
                     S obzirom na razdoblje koje je potrebno za donošenje odluke o tome je li ispunjen barem jedan od uvjeta iz članka 5. stavka 2. prvog podstavka Uredbe (EU) br. 528/2012 i može li se stoga odobrenje kreozota obnoviti, primjereno je odgoditi datum isteka odobrenja kreozota do 31. listopada 2022.
                  
               
                     (10)
                  
                  
                     Osim kada je riječ o datumu isteka odobrenja, kreozot ostaje odobren podložno specifikacijama i uvjetima iz Priloga I. Direktivi 98/8/EZ,
                  
               DONIJELA JE OVU ODLUKU:
         
            Članak 1.
            Datum isteka odobrenja kreozota za uporabu u biocidnim proizvodima vrste proizvoda 8 odgađa se do 31. listopada 2022.
         
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 15. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 167, 27.6.2012., str. 1.
         
         
            (2)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).
         
            (3)  Provedbena odluka Komisije (EU) 2020/1038 оd 15. srpnja 2020. o odgodi isteka odobrenja kreozota za uporabu u biocidnim proizvodima vrste proizvoda 8 (SL L 227, 16.7.2020., str. 74.).
         
            (4)  Mišljenje Odbora za biocidne proizvode o zahtjevu za odobrenje aktivne tvari: kreozot, vrsta proizvoda: 8, ECHA/BPC/274/2020, doneseno 4. prosinca 2020.
         
            (5)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).
         
            (6)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).
         
            (7)  Provedbena odluka Komisije (EU) 2019/961 od 7. lipnja 2019. o odobravanju privremene mjere koju je Francuska Republika poduzela u skladu s člankom 129. Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu (SL L 154, 12.6.2019., str. 44.).